Det bliver kun til en enkelt dag med den seneste køreplan på Thybanen. Tirsdag morgen ændrer Arriva nemlig deres køreplan på strækningen igen. Det sker efter flere pendlere har kritiseret den seneste ændring, der blandt andet betød, at pendlere, der skulle møde på gymnasiet i Struer enten ville komme for sent eller skulle vente en time på skolen. - Vi ruller tilbage til køreplanen fra sidste uge allerede fra i morgen, siger Thomas Fog-Petersen, der er kommunikationsmedarbejder hos Arriva. Han understreger dog, at det ikke løser problemet med, at der skal mere tid ind i køreplanen. Flere udfordringer På grund af sporarbejde på Oddesundbroen er togene udskiftet med togbusser. Og på bussernes ruter er der lige nu vejarbejde, der forlænger køretiden. - Fra søndag kommer der en ny køreplan igen med mere køretid lagt ind på grund af vejarbejde. Den nye køreplan tager højde for skoleelever, og dem, der skal nå de videre forbindelser, siger Thomas Fog-Petersen. Rejseplanen bliver opdateret mandag med både den nye køreplan, der gælder fra tirsdag, og med tidsplanen, der gælder fra søndag. Rejsende skal dog indstille sig på en længere periode med togbusser. Sporarbejdet på Oddesundbroen er blevet forsinket to måneder. Seneste melding fra Banedanmark er, at de almindelige tog på Thybanen kører igen i slutningen af november.

Referat:
Pendlere til både arbejde og skole kan nu igen møde til tiden, efter Arriva har lyttet til deres kritik og ændret køreplanen for togbusserne på strækningen mellem Thisted og Struer.